Vaughan se aanstelling by Eskom 'rassisties' | Netwerk24
11 Augustus 2020 09:22
Richard Vaughan Foto: Argief
Dit kom nadat hy nie in Mei as tesourier van Eskom aangestel is nie.
Richard Vaughan, voorheen die finansiële hoof van Edcon, is in die pos aangestel.
Eskom het Vaughan se aanstelling op 15 Mei in 'n verklaring op die JSE se nuusdiens, Sens, bekend gemaak.
Luidens dokumente wat Bloomberg gesien het, het Maleka 'n klag oor dié aanstelling by Eskom ingedien.
Maleka vra in die dokument hoekom die finale kandidate vir die pos twee wit middeljarige mans was.
Eskom het bevestig dat hy Maleka se klag ontvang het.
Hy sê 'n onafhanklike prokureur het bevind dat Maleka se klag "geen substansie" het nie.
Die klag word glo steeds intern hanteer.
Vaughan het alle navrae na Eskom verwys.
Maleka sê in 'n verklaring gedateer 8 Junie, dat Calib Cassim, finansiële hoof van Eskom, verteenwoordigers van die maatskappy se afdeling vir mensehulpbronne en werwing, asook Maria Ramos, teenwoordig was tydens sy onderhoud vir die pos.
Hy sê hy weet nie hoekom Ramos daar was nie.
Hy is ingelig dat 'n tweede ronde onderhoude sal volg.
Maleka sê hy het in die maande ná die onderhoud, gereeld gevra wat die vordering met die besluit is. Daar is vir hom gesê dat André de Ruyter, uitvoerende hoof van Eskom, "daaroor dink".
Hy is op 25 April vanjaar ingelig dat sy aansoek onsuksesvol was.
Hy het op 6 Mei sy klag ingedien.
"Eskom het nog nooit in sy jare lange bestaan 'n swart tesourier gehad nie en dit is 'n geleentheid wat nou misgeloop is ondanks baie ervaring en toepaslike kwalifikasies," lui sy verklaring.
"Die persoon wat aangestel is, het nie die nodige ervaring nie," sê hy.
Maleka verwys na sy suksesvolle insameling van R27 miljard van handelsbanke, die Chinese Ontwikkelingsbank en die Openbare Beleggingskorporasie as bewys van sy kwalifikasies.
Fana Nalane, die advokaat wat deur Eskom aangestel is om die klag te ondersoek, sê Eskom het vir hom gesê dat ander kandidate beter geskik was vir die pos.
Die EFF sê in 'n verklaring dat die aanstelling wys daar is " 'n gesamentlike en stelselmatige aanval op swart professionele persone by Eskom".
Die EFF voer aan dat Pravin Gordhan, minister van openbare ondernemings, en wie se departement verantwoordelik is vir Eskom, "haat swart mense met 'n passie".
Die departement het nie op 'n versoek om kommentaar gereageer nie.
Die departement het 'n week gelede ook die aanstelling van Caroline Henry as voorsitter van Eskom se pensioen- en voorsorgfonds verdedig.